Згәы ақәкны аус зуа игәҭакқәа ақәҿиара роуеит (Ажәам. 21:5).
Хықәкык ықәшәыргыл, нас уи ахықәкы нашәыгӡарц азы хәыҷы-хәыҷла аус адыжәулала. Иҟаҵатәузеи уи азы? Иаҳҳәап, шәара ишәыӡбеит шәырҵаратә ҟазара еиӷьышәтәырц. Ус акәзар, ибзиахон аброшиура «Аԥхьареи арҵареи рҿы уҟазара еиӷьтәла» ахы инаркны аҵыхәанӡа иҭышәҵаар. Анаҩс, аусура амшқәа рзы имҩаԥысуа аиԥылараҿы шәықәгылаанӡа, аԥышәа змоу ажәахәҟаҵаҩ шәыҽшазыҟашәҵаз дазыӡырҩырц шәиҳәа. Уи шәҽахьеиӷьышәтәыша шәеиҳәоит. Аҿаԥыц зҿоу арҵаҩ иеиԥш акәымкәа, имаашьо, насгьы узықәгәыӷыртә иҟоу ауаҩ ихьӡ шәырҳала (2 Кор. 8:22). Ҳәарада, еизҳарҳарц иаҳҭаху ҟазарак иаразнак аизырҳара ҳалымшар ауеит. Аха ҳгәы каҳмыжьлароуп! Дҟалама Тимофеи уаҩ иимбац жәахәҟаҵаҩны, мамзаргьы зеиԥшыҟамыз рҵаҩны? Абиблиаҿы уи аӡбахә ҳәаӡам. Аха агәра ганы ҳаҟазар ауеит Павел ииҭаз алабжьарақәа рыбзоурала Тимофеи аизараҿы идыз аҭакԥхықәрақәа еиҳа еиӷьны рынагӡара шилшаз (2 Тим. 3:10). w22.04 24, абз. 8—11
Сара избеит жәа-тәыҩаки быжь-хыки зхагылаз агыгшәыг амшын ишҭыҵуаз (Аат. 13:1).
Иаанарԥшуазеи быжь-хык зхагылоу агыгшәыг? Иазгәашәҭ уи алеопард ишеиԥшу, ашьапқәа амшә ашьапқәа ишреиԥшу, асаса алым асаса ишеиԥшу, насгьы жәа-тәыҩак шахагылоу. Иџьоушьаша, Даниил 7-тәи ахаҿы зыӡбахә ҳәоу ԥшь-гыгшәыгкгьы убас ирыхцәажәоит. Аха урҭ злеиҩудырааша ихадоу ҷыдарак ыҟоуп: ашәҟәы Аатра аҿы ус изыхцәажәо гыгшәыгк ауп, ԥшь-гыгшәыгк ракәымкәа. Ус анакәха, уи ҳәынҭқаррак мацара акәӡам иаанарԥшуа. Уи агыгшәыг «биԥарас, милаҭс, жәларыс, бызшәас иҟоу зегьы иара анапы аҵаҟа иҟалеит» (Аат. 13:7). Уи иаанагоит ари агыгшәыг иамоу амчра ҳәынҭқаррак иамазар алшо амчра аасҭа акырӡа ишеиҳау. Убри аҟынтә уи агыгшәыг аҭоурых аҿы ауаа напхгара рзызуаз аҳәынҭқаррақәа зегь аанарԥшуеит (Еккл. 8:9). Уи адагьы, Абиблиаҿы ахыԥхьаӡара жәаба лассы-лассы ихаҭәаау ак аанарԥшуеит. w22.05 9, абз. 6
Анцәа урҭ рылаӷырӡқәа ирыцқьоит, уаҳа иҟалаӡом аԥсра, агәырҩа, аҵәыуара, ахьаагьы уаҳа иҟалаӡом (Аат. 21:4).
Инхалода адгьыл аҿы Анцәа Иаҳра Зқьышықәсатәи анапхгара аан? Зегь раԥхьа иргыланы урҭ Армагеддон аҿы еиқәхо ауааи адунеи ҿыц аҿы ииуа ахәыҷқәеи роуп. Уи адагьы, Аатра 20-тәи ахаҿы иԥсхьоу рыԥсы шҭало атәы ануп (Аат. 20:11—13). Зыԥсы ҭалода? «Ауаа бзиақәа», даҽакала иуҳәозар, иԥсхьоу Анцәа имаҵзуҩцәа, насгьы «ауаа цәгьақәа», даҽакала иуҳәозар, Иегова иӡбахә аилкаара иахьымӡаз (Аус. 24:15; Иоанн 5:28, 29). Аха уи иаанагаӡом Зқьышықәсатәи анапхгара аан ауаа зегьы рыԥсы ҭалоит ҳәа. Иегова имаҵ аура зҭахымыз ауаа рыԥсы ҭеиҵаӡом. Дара уи аҩыза алшара шрымазгьы рхы иадмырхәаӡеит. Убри аҟынтә џьанаҭ дгьыл аҿы наӡаӡатәи аԥсҭазаара роуӡом (Матф. 25:46; 2 Фес. 1:9; Аат. 17:8; 20:15). w22.05 18, абз. 16, 17